Fiiderteenindus (lennundus)

Fiiderteenindus (inglise feeder service) on maanteetranspordivahendi kasutamine koos lennuveoga lennukauba saadetiste transportimiseks enne lennu algust, pärast lendu või lennu asemel.

Traditsioonilise fiiderteeninduse ehk esimest tüüpi fiiderteeninduse all mõeldakse lennuvedude teenindust, mille ülesandeks on vedada lennuveoga transporditav kaup lennujaama või edastada lennuveoga saabunud kaup saajale.

Fiidervedu maanteel (inglise road feeder service, RFS) ehk teist tüüpi fiiderteenindus on maanteetranspordi abil toimuv lennukaubavedu lennujaamade vahel. Fiidervedu toimub kindla veograafiku alusel ja vedudel on üldjuhul lennu number. 

Lennuvedajatel on võimalik toimetada saadetised maanteetransporti kasutades väikestest ja teisejärgulistest lennujaamadest suurte lennujaamade kaubaterminalidesse. Maanteeveo kulud on seejuures kordades väiksemad võrreldes väiksemate kaubalennukite kasutamisega. Kuna lennufirmad on integreerinud fiiderühendused oma jätkulendudega, nõuab roadfeeder süsteemi kasutamine usaldusväärset teenindamist eelkõige ajagraafiku täpse järgimise mõttes. Nii vedudel kui ka saadetiste käitlemisel tuleb rangelt kinni pidada teenindusgraafikust mööndusi lubamata. 

 Ülevaade 
On saanud tavaks liigitada lennutranspordiga seotud muud veod välis- ja sisevedudeks. Välisvedude all mõeldakse lennusaadetise vedusid saatjate ja lennuvedajate või lennufirmade ja saajate vahel. Välisvedu võib toimuda maanteel, raudteel või merel. Enamus välisvedudest sooritatakse maanteetranspordiga. Sisetranspordi abil liigub kaup lennujaama piirkonnas, näiteks vedu lennukist kaubaterminali või terminalist lattu. Põhivedu tehakse lennukitega, kokku- ja jaotusveod (fiiderveod) aga peamiselt maanteetranspordiga. Mõnes piirkonnas tehakse kokku- ja jaotusvedusid ka raudteel. 

Enamik kokku- ja jaotusveo teekondi on suhteliselt lühikesed, mistõttu on otstarbekas kasutada selliste vedude puhul vedukautosid ja poolhaagiseid või veoautosid täishaagistega. See on ühtlasi kõige kiirem, usaldusväärsem ja vähem kulukas vedude teostamise viis. Fiiderteeninduse korraldamine veokitega pakub veoprotsessi osalistele eeliseid, nagu juurdepääsetavus, saadavus ja paindlikkus. 

Eristatakse traditsioonilist fiiderteenindust ja muud RFS-liiklust. Traditsiooniliste fiidervedudega toimetatakse saadetised saatjalt lennujaama ja lennujaamast saajale. Teist tüüpi fiiderliiklus toimub maanteetranspordivahenditega lähte- ja sihtlennujaamade vahel. Juhul kui vahemaa kahe lennujaama vahel on mõnisada kuni tuhat kilomeetrit, suudab nn „lennuauto“ toimetada saadetised sihtpunkti praktiliselt sama kiiresti, kui seda tehakse lennukiga. 

Enamik road feeder-kaupadest veetakse lennujaamade vahel enamasti megapooltreileri või täishaagisega autorongiga. Juhul kui kaubaveo maht ja saadetiste arv saavutavad teatud kriitilise piiri, on õigem hakata vedama lennuveo laadimisühikuid, milleks on tavaliselt alumiiniumist alused. Fiiderliiklus hõlmab keskmiselt 83% kogu lennusaadetise veoajast. Peamine põhjus, miks lennusaadetisi veetakse autodega, on asjaolu, et lühikestel ja keskpikkadel distantsidel Euroopa ulatuses on veomahud suhteliselt väikesed, mis ei õigusta kaubaveolennukite kasutamist. 

 Vaata ka 
 Lennukauba vedu

 Viited 

Kategooria:Lennundus